钦定古今图书集成/明伦汇编/氏族典/第188卷 > 萧大圜
## 钦定古今图书集成/明伦汇编/氏族典/第188卷 > 萧大圜

按《周书萧大圜传》，“大圜字仁显，梁简文帝之子也。幼
而总敏，神情俊悟。年四岁能诵《三都赋》及《孝经》《论语》。
七岁居母丧，便有成人之性。梁大宝元年，封乐梁郡
王，除宣惠将军丹阳尹。属侯景肆虐，简文见弑，大圜
潜遁获免。明年景平，大圜归建康。无所依托，寓居善
觉佛寺。人有以告王僧辩者，僧辩乃给船饩，得往江”
陵。梁元帝见之甚悦，封晋熙郡王，除宁远将军、琅邪、
彭城二郡太守。元帝降魏，恭帝二年，客长安，太祖以
客礼待之。保定二年，封始宁县公，寻加车骑大将军、
仪同三司。建德四年，除滕王逌友。隋开皇初，拜内史
侍郎，出为西河郡守，寻卒。大圜性好学，务于著述，撰
《梁旧事》三十卷，《寓记》三卷，《士丧仪注》“五卷，《要决》两卷，
并《文集》”二十卷